ธปท.เผยทุนสำรองประเทศเดือนส.ค.คงที่
ธปท.เผยทุนสำรองประเทศคงที่ระดับ 1.553 แสนล้านเหรียญสหรัฐ คาดทางการปล่อยตามกลไกลตลาด หลังค่าเงินบาทมีแนวโน้มอ่อนค่าต่อเนื่อง
21 ส.ค. 2558

ธปท.เผยทุนสำรองประเทศคงที่ระดับ 1.553 แสนล้านเหรียญสหรัฐ คาดทางการปล่อยตามกลไกลตลาด หลังค่าเงินบาทมีแนวโน้มอ่อนค่าต่อเนื่อง
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 14 ส.ค. 2558 ที่ผ่านมาอยู่ที่ระดับ 1.553 แสนล้านเหรียญสหรัฐ หรือ ประมาณ 5.476 ล้านล้านบาทเท่ากับสัปดาห์ก่อนหน้า ไม่มีการเปลี่ยนแปลง ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.73 หมื่นล้านเหรียญสหรัฐ ลดลง 600 ล้านเหรียญสหรัฐ จากสัปดาห์ก่อนหน้าที่ 1.79 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.726 แสนล้านเหรียญสหรัฐ
ด้านนักค้าเงินธนาคารพาณิชย์ เปิดเผยว่า การที่ทุนสำรองประเทศคงที่สะท้อนว่าธปท.พยามปล่อยค่าเงินบาทเป็นไปตามกลไกลตลาด มีการเข้าดูแลน้อยลง ส่วนหนึ่งเป็นเพราะค่าเงินบาทมีแนวโน้มลดลงตามสกุลในภูมิภาคอยู่แล้ว จากปัจจัยในต่างประเทศที่เงินเหรียญสหรัฐปรับแข็งค่าขึ้นจากแนวโน้มการคาดการณ์ของตลาดที่มองว่าดอกเบี้ยของธนาคารกลางสหรัฐ(เฟด)มีโอกาสขยับขึ้น โดยเงินบาทเปิดตลาดที่ระดับ 35.63 บาท/เหรียญสหรัฐ แนวโน้มอ่อนค่าในกรอบ 35.60 - 35.70 บาท/เหรียญสหรัฐ
ขณะที่ฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท.ในปัจจุบันอยู่ที่ระดับ 1.49 ล้านล้านบาท ลดลงจากสัปดาห์ก่อนหน้าที่ 1.51 ล้านล้านบาท คาดสภาพคล่องลดลงตามความต้องการใช้จ่ายที่ลดลงจากภาวะเศรษฐกิจหดตัว